પતિએ તરત કહ્યું, ‘ઓહ ! તારો બોયફ્રેંડ છે એમ કહે ને ! તો પછી તેને અહીં કેમ ઊભો રાખ્યો છે ? આપણા ઘરે લઈ જા !’ તે યુવતીનો ભય ઘેરો થતો જતો હતો. પતિએ જાતે જ બન્નેને પોતાની સાથે કારમાં બેસાડ્યાં અને પોતાના ઘેર લઈ ગયો, આગ્રહ કરીને તેને જમાડ્યો. પતિએ ઘરમાં પણ સૌને તેની ઓળખ પોતાની વાઈફના બોયફ્રેંડ તરીકે જ આપી. સૌએ તેની સાથે પ્રેમાળ વ્યવહાર કર્યો. યુવતીને લાગ્યું કે મારા સાસરે સૌ ખુલ્લા મનનાં છે, ઉદાર અને ભલાં છે. મારા પિયરમાં હતું એવું ઓર્થોડોકસ વાતાવરણ અહીં નથી. તેના માથેથી બોજ ઊતરી ગયો. હવે તો જ્યારે પેલો બોયફ્રેંડ ઈચ્છે ત્યારે પેલી યુવતીને મળવાય આવી શકે છે. યુવતી કામમાં હોય તો તેનો પતિ તેને કંપની આપે છે. યુવતી મનોમન વિચારે છે કે મારા પિયરમાં મારે કેટકેટલી વાતો ખાનગી રાખવી પડતી હતી ! અહીં કશું ખાનગી રાખવાની જરૂર પડતી નથી !